**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о допунама Закона о јавном бележништву садржан је у одредби члана 97. тачка 17) Устава Републике Србије („Службени гласник РС”,  бр. 98/06, 115/21 - Амандмани I-XXIX, 16/22- у даљем тексту: Устав), који прописује да Република Србија уређује и обезбеђује између осталог, друге односе од интереса за Републику Србију у складу са Уставом.

**II. РАЗЛОЗИ ЗА ДОНОШЕЊЕ ЗАКОНА**

У нашем правном систему не постоји обавеза сачињава уговора о зајму у новцу у облику јавнобележничке исправе. Већина оваквих трансакција између физичких лица невидљива је за контролни апарат токова новца, те се оваква обавеза успоставља зарад финансијске дисциплине и правне сигурности. Јавни бележници као носиоци јавних овлашћења ће потврђивањем (солемнизацијом) ових уговора приватне исправе конвертовати у јавне, при чему се устројава и регистар таквих уговора ради контроле и увида Управе за спречавање прања новца у реалном времену.

Релеватно стање је такво да се посредним путем долази до сазнања о правдању одређених токова новца и капитала/имовине учињеним зајмовима, нарочито када су у питању физичка лица. Овакво правдање може бити и усмено или садржано у изјавама сведока. Ово због тога што се правним оквиром не тражи посебан облик у којем се уговор о зајму сачињава. Он може бити и усмен, али и писмен, али без овере било које врсте. Према Закону о спречавању прања новца и финансирању тероризма лимит за готовинске трансакције је 10.000 евра. Све изван тог лимита мора да прати проток на рачуну код пословне банке. Овакво решење у контексту физичких лица Управи за спречавање прања новца не даје апосолутни увид. Ово због тога што је већина заштитних механизама развијена за правна лица, а не и за физичка. Солемнизацијом (потврђивањем) ових уговора добија се заокружена слика зајмова од 10.000 евра и више.

Праћење ове области коју Министарство правде нормативно уређује се може постићи и сагледавањем стања и података из будућег регистра, тако да се у сваком моменту ова активност може пратити.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

У Закону о јавном бележништву („Службени гласник РС”, бр. 31/11, 85/12, 19/13, 55/14 - др. закон, 93/14 - др. закон, 121/14, 6/15, 106/15) допуњују се одредбе члана 93. и то тако што се додаје још један правни основ односно још један уговор који ће се закључивати у облику потврђене (солемнизоване) исправе, а то је уговор о зајму новца између физичких лица у износу од 10.000 евра и више по средњем курсу Народне банке Србије на дан потврђивања (солемнизације).

Упоставља се и обавеза за јавног бележника да оверени препис тог уговора одмах достави Управи за спречавање прања новца преко регистра који развија и одржава Министарство правде, као и обавеза јавног бележника да у регистар о уговорима о зајму новца упише идентификационе податке о зајмодавцу, зајмоприцу, као и о износу зајма, року враћања и валути новца.

Како ће се регистар развити као посебан модул већ постојеће апликације уговора о промету непокретности, то налазимо да није потребно прописивати посебне рокове за развијање, нити подзаконски додатно рашчлањивати. Сва суштински битна питања су, по нама, већ предвиђења у норми која се допуњује, а већ постојећи кадровски капацитет ИКТ одељења Министарства правде ће пратити одржавање апликације у целости (и проширени и будући део).

Важно је напоменути да се солемнизација зајмова тиче само облигације између физичких лица, банкарски сектор и позајмице од банака су изузете односно имају други облик овера у зависности од врсте потраживања/зајма, средстава обезбеђења итд.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

Овде је важно истаћи да Министарство правде већ одржава евиденцију уговора о промету непокретности која се води у посебном регистру према прописима којима се уређује промет непокретности. Министарство правде ће у оквиру постојећег уговора са привредним друштвом које тај систем одржава развити посебан модул у овом већ постојећем софтверском решењу за регистар уговора о зајмовима. Овако решење је оцењено као целисходно и средства за одржавање те иницијалне апликације су већ обезбеђена. Значи Министарство правде развија посебан модул (наслова регистар уговора о зајму) са рубрикама за унос (зајмодавац/зајмопримац/износ зајма/рок враћања и валута) у оквиру већ постојеће апликације за евиденцију уговора о промету непокретности.

Што се тиче друштвених ефеката налазимо да за сада није потребно интервенисати у Јавнобележничкој тарифи. Ово због тога што овај подзаконски акт већ познаје вредност правног посла као критеријум за разрезивање награде за јавног бележника. Министарство правде ће у предстојећим консултацијама са Јавнобележничком комором преиспитити евентуални привилегован режим за ову врсту правних послова у смислу корекције обрачуна према вредности правног посла.

За спровођење овог Закона нису потребна финансијска средства.